Meddelelse om indledning af en delvis interimsundersøgelse af Rådets forordning (EF) nr. 423/97 om indførelse af en endelig antidumpingtold på importen af lommetændere med fyrsten, med gas som brændstof, ikke til genopfyldning, med oprindelse bl.a. i Thailand, og Kommissionens afgørelse 97/167/EF om godtagelse af tilsagn

(2000/C 311/05)

Kommissionen har modtaget en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 905/98(2) ("grundforordningen"), af de foranstaltninger, der er indført ved Rådets forordning (EF) nr. 423/97(3) i forbindelse med import af lommetændere med fyrsten, med gas som brændstof, ikke til genopfyldning, med oprindelse bl.a. i Thailand, og ved Kommissionens afgørelse 97/167/EF(4) om godkendelse af tilsagn.

1. Anmodning om undersøgelse

Anmodningen er indgivet af følgende thailandske selskab: Thai Merry Co., Ltd ("ansøgeren"). Anmodningens sigte er begrænset til en undersøgelse af dumping for så vidt angår ansøgeren.

2. Produkt

Det berørte produkt er lommetændere med fyrsten, med gas og brændstof, ikke til genopfyldning, også kendt som engangslightere, der normalt klassificeres under KN-kode ex 9613 10 00. Denne KN-kode anføres alene til orientering.

3. Bestående foranstaltninger

De foranstaltninger, der for øjeblikket er i kraft, er en endelig antidumpingtold, der i kraft af forordning (EF) nr. 423/97 pålægges import af lommetændere med fyrsten, med gas som brændstof, ikke til genopfyldning, med oprindelse bl.a. i Thailand, og tilsagn, der er godtaget ved afgørelse 97/167/EF i forbindelse med revisionen af Rådets forordning (EØF) nr. 3433/91(5).

4. Årsager til undersøgelsen

Anmodningen om interimsundersøgelsen er baseret på det af ansøgeren fremsatte udsagn, at de omstændigheder, der lå til grund for de trufne foranstaltninger, har ændret sig, og at disse ændringer er af varig karakter.

Ansøgeren hævder bl.a., at dalende produktionsomkostninger har ført til en mindskelse af den normale værdi, som så igen har reduceret eller fjernet dumpingmomentet.

Derfor vil opretholdelsen af foranstaltningerne ikke længere være nødvendig med henblik på at modvirke dumping.

5. Procedure til konstatering af dumping

Efter at Kommissionen - efter høring af Det Rådgivende Udvalg - har fastslået, at der foreligger tilstrækkeligt med bevismateriale til at indlede en interimsundersøgelse, iværksætter den hermed en sådan undersøgelse i henhold til artikel 11, stk. 3, i grundforordningen, der i sit sigte begrænses til en undersøgelse af dumping, for så vidt angår ansøgeren. Ved denne undersøgelse vil Kommissionen vurdere, om der er behov for at opretholde, ophæve eller ændre de bestående foranstaltninger med hensyn til denne ene ansøger.

a) Spørgeskemaer

Med henblik på at indhente de oplysninger, som Kommissionen anser for nødvendige for at gennemføre undersøgelsen, sender den et spørgeskema til ansøgeren og til Thailands myndigheder. Det udfyldte spørgeskema bør være Kommissionen i hænde inden den tidsfrist, der er angivet under denne meddelelses punkt 6, litra a).

b) Indhentning af oplysninger og afholdelse af høringer

Alle interesserede parter opfordres herved til at tilkendegive deres synspunkter skriftligt, at indsende oplysninger ud over svarene på spørgeskemaet og at fremlægge dokumentation herfor. Disse oplysninger og den dertil hørende dokumentation bør være Kommissionen i hænde inden for den tidsfrist, der er angivet under denne meddelelses punkt 6, litra a).

Endvidere kan Kommissionen høre de interesserede parter, forudsat at de indsender en skriftlig anmodning herom og meddeler, at de har særlige grunde til at blive hørt. En sådan anmodning skal indgives inden for den under punkt 6, litra b), angivne tidsfrist.

6. Tidsfrister

a) Med henblik på, at interesserede parter kan give sig til kende og indgive de udfyldte spørgeskemaer og andre oplysninger

Interesserede parter må, hvis der i undersøgelsen skal tages hensyn til deres bemærkninger, give sig til kende ved at kontakte Kommissionen, fremlægge deres synspunkter og indgive de udfyldte spørgeskemaer eller andre oplysninger inden for en frist af 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er anført.

b) Høringer

Interesserede parter kan også ansøge om at blive hørt af Kommissionen inden for samme frist på 40 dage.

7. Skriftlige redegørelser, udfyldte spørgeskemaer og anden korrespondance

Alle redegørelser og anmodninger fra interesserede parters side skal indgives skriftligt (ikke i elektronisk form, medmindre andet er anført), og de skal være forsynet med den interesserede parts navn, adresse, telefonnummer og faxnummer og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat C

TERV 0/13 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de angivne frister eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 65 af 6.3.1997, s. 1.

(4) EFT L 65 af 6.3.1997, s. 54.

(5) EFT L 326 af 28.11.1991, s. 1.